אל נורא עלילה / משה אבן עזרא

|  |  |
| --- | --- |
|  |  |

אֵל נוֹרָא עֲלִילָה. הַמְצִיא לָנוּ מְחִילָה. בְּשָּׁעַת הַנְּעִילָה:

**מְ**תֵי מִסְפָּר קְרוּאִים. לְךָ עַיִן נוֹשְׂאִים.

וּמְסַלְדִים בְּחִילָה. בְּשָּׁעַת הַנְּעִילָה:

**שׁ**וֹפְכִים לְךָ נַפְשָׁם. מְחֵה פִּשְׁעָם וְכַחְשָּׁם.

וְהַמְצִיאֵם מְחִילָה. בְּשָּׁעַת הַנְּעִילָה:

**הֱ**יֵה לָהֶם לְסִתְרָהּ. וְחַלְצֵם מִמְּאֵרָה.

וְחָתְמֵם לַהוֹד וּלְגִילָה בְּשָּׁעַת הַנְּעִילָה:

**ח**וֹן אוֹתָם וְרַחֵם. וְכָל לוֹחֵץ וְלוֹחֵם.

עֲשֵׂה בָּהֶם פְלִילָה. בְּשָּׁעַת הַנְּעִילָה:

**זְ**כֹר צִדְקַת אֲבִיהֶם. וְחַדֵּשׁ אֶת יְמֵיהֶם.

כְּקֶדֶם וּתְחִלָּה. בְּשָּׁעַת הַנְּעִילָה:

**קְ**רָא נָא שְׁנַת רָצוֹן. וְהָשֵׁב שְׁאֵרִית הַצֹּאן.

לְאָהָלִיבָה וְאָהֳלָהּ. בְּשָּׁעַת הַנְּעִילָה:

מְחֵה כָּעָב פְּשָׁעִים. וַעֲשֵׂה נָא חֶסֶד עִם.

מְקֹרָאִים סְגֻלָּה. בְּשָּׁעַת הַנְּעִילָה:

תִּזְכּוּ לְשָׁנִים רַבּוֹת. הַבָּנִים וְהָאָבוֹת.

בְּדִיצָה וּבְצָהֳלָה. בְּשָּׁעַת הַנְּעִילָה:

מִיכָאֵל שַׂר יִשְׂרָאֵל. אֵלִיָּהוּ וְגַבְרִיאֵל.

בַּשְּׂרוּ נָא הַגְּאוּלָה. בְּשָּׁעַת הַנְּעִילָה: